Vruntlyke grote und wes wy gudes vormogen tho juwer beheglicheit. Ersamen, leven vrundes. Wellet weten, dat desse jegenwardighe brefwiser Panne Kaupe, unse borger, heft uns tho kænnende gegewen, dat he mit eime Ryssen kopslagede tho Nowgarden, de heft eme gegewen 13 mrc. Rig. unde 17 or. quader Lybessche. Do desse vorgescreven Kaupe tho hws quam, do wart he des war, do he sin gelt utgewen scholde, dat he quat gelt van dem Ryssen untfanggen hadde. Des so toch desse ergenantte Kaupe weder tho Nowgarden und wolde de Lybessche mit dem Ryssen schitten; de Rysse sede, dat he de ergenantten Lybessche tho Revel vor gut upgeboret hadde; vor gut hadde he de Lybessche weder utgegeven. De Rysse vorwilkorde sik vor guden luden, dat he tho Revel wolde komen und wolde Kaupen dar untrichtten, wentte he synen howetman dar hadde, dar eme de Lybessche van weren geworden. Hirumme, lewen vrundes, senden wy jw den ergenantten Kaupen mit den Lybesschen und bidden juwe ersame vorsichtticheit, dat gy Kaupen ergenant wellen vruntlyk und behylplik sin umme Godes wellen und unser bedhe, dat eme de Rysse de Lybesschen schitthe, welket wy gerne kegen jw wellen vorschilden in enne desgeliken edder groteren, wor wy myt gelik konen und mogen. Gode almechttige siit befolen tho ewigen seligen tyden. Gescreven tho Wyborch under uns sekret, des vrydages vor suntte Laurens daghe. Raat tho Wyborch. Adress: Den ersamen, vorsichttigen, wisen luden, borgermesteren und ratmannen tho Revel, kome desse breff mit verdicheit etc.